CELEX: 32016D1327
Language: lv
Date: 2016-08-01 00:00:00
Title: Komisijas Īstenošanas lēmums (ES) 2016/1327 (2016. gada 1. augusts), ar kuru Indijas Kuģu reģistram piešķir ES atzīšanu saskaņā ar Eiropas Parlamenta un Padomes Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates (izziņots ar dokumenta numuru C(2016) 4895) (Dokuments attiecas uz EEZ)

3.8.2016   
            
            
               LV
            
            
               Eiropas Savienības Oficiālais Vēstnesis
            
            
               L 209/15
            
         KOMISIJAS ĪSTENOŠANAS LĒMUMS (ES) 2016/1327
   (2016. gada 1. augusts),
   ar kuru Indijas Kuģu reģistram piešķir ES atzīšanu saskaņā ar Eiropas Parlamenta un Padomes Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates
   
      
         (izziņots ar dokumenta numuru C(2016) 4895)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates (1), un jo īpaši tās 4. panta 1. punktu,
   ņemot vērā Bulgārijas iestāžu 2012. gada 17. decembra vēstuli, kurā Komisijai lūgts piešķirt ES atzīšanu Indijas Kuģu reģistram (turpmāk “IKR”),
   tā kā:
   
               (1)
            
            
               Atbilstīgi Regulas (EK) Nr. 391/2009 3. panta 1. punktam dalībvalstīm, kas vēlas piešķirt atļauju organizācijai, kura vēl nav atzīta, jāiesniedz Komisijai lūgums piešķirt atzīšanu.
            
         
               (2)
            
            
               Bulgārijas Republika 2012. gada 17. decembrī iesniedza Komisijai lūgumu piešķirt atzīšanu IKR; lūgumam bija pievienota pilnīga informācija un pierādījumi, kas apliecina IKR atbilstību Regulas (EK) Nr. 391/2009 I pielikumā izklāstītajiem minimālajiem kritērijiem, kā arī tā apņemšanās ievērot minētās regulas 8. panta 4. punkta un 9., 10. un 11. panta noteikumus.
            
         
               (3)
            
            
               Komisija ar Eiropas Jūras drošības aģentūras palīdzību pārliecinājās, ka IKR atbilst visiem minimālajiem kritērijiem, kas noteikti Regulas (EK) Nr. 391/2009 I pielikumā.
            
         
               (4)
            
            
               Komisija ir arī pārliecinājusies, ka IKR ir apņēmies ievērot visus Regulas (EK) Nr. 391/2009 8. panta 4. punkta un 9., 10. un 11. panta noteikumus.
            
         
               (5)
            
            
               Novērtējuma pamatā bija to dokumentu pārbaude, kurus iesniedza Bulgārijas Jūras administrācija, kas 2011. gada maijā veica IKR revīziju, kā arī rezultāti, kas tika gūti trijās inspekcijās, kuras IKR galvenajā birojā un divās IKR filiālēs – vienā filiālē Indijā un vienā filiālē Ķīnā – 2013. gadā Komisijas uzdevumā veica Eiropas Jūras drošības aģentūra. Pamatojoties uz IKR galīgo revīziju, kuru Bulgārijas Jūras administrācija veica 2015. gada beigās, Komisija novērtējumu pabeidza 2016. gada februārī.
            
         
               (6)
            
            
               Attiecībā uz konstatētajām nepilnībām IKR izstrādāja un īstenoja pienācīgus korektīvos pasākumus. Vairāki korektīvie pasākumi vēl tiek īstenoti, un to īstenošana tiek uzraudzīta. Tomēr ar to netiek apšaubīts vispārējais IKR novērtējums atzīšanas piešķiršanai.
            
         
               (7)
            
            
               Komisija jo īpaši pārbaudīja, vai IKR ir ieviesta efektīva un vispāratzīta kvalitātes nodrošināšanas sistēma, kas ir sertificēta kā atbilstīga attiecīgajiem tiesību aktos noteiktajiem un nozares standartiem un pareizi īstenota visā organizācijā.
            
         
               (8)
            
            
               Novērtēšanas gaitā IKR pilnībā, efektīvi un pārredzami sadarbojās ar Bulgārijas Jūras administrāciju, Komisiju un Eiropas Jūras drošības aģentūru; IKR apliecināja spēju proaktīvi uzlabot savu iekšējo organizāciju un procedūras.
            
         
               (9)
            
            
               IKR drošības un piesārņojuma novēršanas rādītāji ir apmierinoši, lai gan tie ir nedaudz sliktāki par citu pašlaik atzīto organizāciju vidējiem rādītājiem. 2011., 2012., 2013. un 2014. gadā IKR pastāvīgi ierindojās Parīzes Saprašanās memoranda par ostas valsts kontroli veiktspējas kategorijas “vidēji” augšdaļā. Tāpat IKR 2010.–2014. gada laikposmā nav reģistrēta neviena “ar atzītu organizāciju saistīta” kuģa aizturēšana atbilstīgi ASV Krasta apsardzes ostas valsts kontroles režīmam, un 2011., 2012., 2013. un 2014. gadā tas ierindojās Tokijas Saprašanās memoranda par ostas valsts kontroli veiktspējas kategorijā “augsti”. Tomēr tika norādīts, ka ievērojama IKR klasificēto kuģu daļa kuģo ar Indijas karogu vietējos ūdeņos, un tādēļ uz tiem neattiecas ostas valsts kontroles inspekcijas.
            
         
               (10)
            
            
               Juridiskā persona, kurai būtu piešķirama atzīšana, ir “Indijas Kuģu reģistrs”, kas saskaņā ar 1956. gada Indijas Likuma par uzņēmējsabiedrībām 25. iedaļu 1975. gadā Indijā reģistrēts kā bezpeļņas akciju sabiedrība. IKR ir reģistrēts Mahārāštras štatā, Indijā, bet tā galvenā mītne atrodas Mumbajā; tā uzņēmuma nosaukums ir IRClass.
            
         
               (11)
            
            
               Šajā lēmumā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja, kura izveidota ar Eiropas Parlamenta un Padomes Regulu (EK) Nr. 2099/2002 (2),
            
         IR PIEŅĒMUSI ŠO LĒMUMU.
   1. pants
   Indijas Kuģu reģistrs ir atzīts saskaņā ar Regulas (EK) Nr. 391/2009 4. panta 1. punktu.
   2. pants
   Šis lēmums ir adresēts dalībvalstīm.
   
      Briselē, 2016. gada 1. augustā
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 131, 28.5.2009., 11. lpp.
   
   
      (2)  Eiropas Parlamenta un Padomes 2002. gada 5. novembra Regula (EK) Nr. 2099/2002, ar ko izveido Kuģošanas drošības un kuģu izraisītā piesārņojuma novēršanas komiteju (COSS) un groza regulas par kuģošanas drošību un kuģu izraisītā piesārņojuma novēršanu (OV L 324, 29.11.2002., 1. lpp.).